A G. Antoni Mura

Su panorama caru de Durgale
rizzo cun sos saludos caru Mura;
e s’anima ch’ha bidu ogni tristura,
su coro ch’hat suffertu dogni male,

Olvidan cuddu vivere usuale
e bolana a sa prima gioventura,
cando de Monte Ardia a s’altura
mirao sa Marina Orientale.

Saluda tue sos logos antigos
chi hap’amadu deo fortemente,
dae s’Ardia a Cala ’e sa Luna.

Saluda Giuann’Antoni sos amigos,
chi ancora m’amentan zertamente,
e tott’hapades gioia e fortuna.